冬行三首 三
作者：盧仝
朝代：唐

paragraphs: 不敢唾汴水，汴水入東海。
汚泥龍王宮，恐獲不敬罪。
不敢蹋汴堤，汴堤連秦宮。
蹋盡天子土，饋餫無由通。
此言雖太闊，且是臣心腸。
野風結陰兵，千里鳴刀槍。
海月護羇魄，到曉點孤光。
上不事天子，下不識侯王。
夜半睡獨覺，爽氣盈心堂。
顏子甚年少，孔聖同行藏。
我年過顏子，敢道不自強。
船人雖奴兵，亦有意智長。
問我何所得，樂色填清揚。
我報果有爲，孔經在衣裳。